作者:岑參
標題:送王著作赴淮西幕府
內容:燕子與百勞，一西複一東。天空信寥廓，翔集何時同。知己悵難遇，良朋非易逢。憐君心相親，與我家又通。言笑日無度，書劄凡幾封。湛湛萬頃陂，森森千丈松。不知有機巧，無事幹心胸。滿堂皆酒徒，豈複羨王公。早年抱將略，累歲依幕中。昨者從淮西，歸來奏邊功。承恩長樂殿，醉出明光宮。逆旅悲寒蟬，客夢驚飛鴻。發家見春草，卻去聞秋風。月色冷楚城，淮光透霜空。各自務功業，當須激深衷。別後能相思，何嗟山水重。